KIRJALLINEN KYSYMYS P-1743/01 esittäjä(t): Paul Lannoye (Verts/ALE) komissiolle. Sähkömagneettisia kenttiä koskeva neuvoston suositus 1999/519/EY.



Virallinen lehti nro 350 E , 11/12/2001 s. 0217 - 0218



KIRJALLINEN KYSYMYS P-1743/01 esittäjä(t): Paul Lannoye (Verts/ALE) komissiolle (12. kesäkuuta 2001) Aihe: Sähkömagneettisia kenttiä koskeva neuvoston suositus 1999/519/EY Väestön sähkömagneettisille kentille (0 Hz 300 GHz) altistumisen rajoittamisesta 12. heinäkuuta 1999 annettu neuvoston suositus 1999/519/EY(1) on komission suositusluonnoksen muodossa heinäkuussa 1998 aloittaman prosessin tulosta. Euroopan parlamenttia kuultiin kyseisestä suositusluonnoksesta, ja se hyväksyi kyseistä asiaa koskevan Taminon mietinnön täysistunnossa 10. maaliskuuta 1999. Euroopan parlamentti kehotti päätöslauselmassaan komissiota hyväksymään suosituksen 1. tammikuuta 2001 mennessä, jotta lukuisien alan tieteellisten julkaisujen esille tuomat pitkän aikavälin vaikutukset, jäsenvaltioiden voimassaolevat säännökset ja ennalta varautumisen periaate otettaisiin huomioon. Mihin toimiin komissio aikoo jatkossa ryhtyä tämän kehotuksen johdosta ja millä aikavälillä, sillä Euroopan parlamentin ehdottama määräaika on jo mennyt umpeen? Lisäksi on syytä todeta taajuuksista 10 kHz300 GHz, että Italia ja Luxemburg ovat hyväksyneet tiukemmat raja-arvot kuin ne, joita komissio ehdotti, ja että useat asiantuntijat suosittelevat tälle taajuudelle vielä matalampia raja-arvoja. (1) EYVL L 199, 30.7.1999, s. 59. David Byrnen komission puolesta antama vastaus (13. heinäkuuta 2001) Väestön sähkömagneettisille kentille (0 Hz 300 GHz) altistumisen rajoittamisesta 12. heinäkuuta 1999 annetussa neuvoston suosituksessa 1999/519/EY annetaan jäsenvaltioille mahdollisuus säätää EY:n perustamissopimuksen mukaisesti suositusta korkeatasoisemmasta terveydensuojelusta. Lisäksi suosituksessa kehotetaan komissiota seuraamaan tämän suosituksen soveltamisalaan kuuluvien seikkojen kehitystä suosituksen tarkistamiseksi ja saattamiseksi ajan tasalle ottaen huomioon myös parhaillaan tutkittavina olevat mahdolliset vaikutukset, myös asiaankuuluvat varotoimenpiteet, sekä laatimaan viiden vuoden kuluessa kertomuksen, jossa otetaan huomioon jäsenvaltioiden laatimat kertomukset sekä viimeisimmät tieteelliset tiedot ja ohjeet. Ottaen huomioon alan uusien tekniikoiden nopean kehityksen ja julkisen kiinnostuksen terveydensuojeluun komissio on kuitenkin pyytänyt toksikologiaa ja ekotoksikologiaa sekä ympäristöä käsittelevää tieteellistä komiteaansa antamaan uuden lausunnon neuvoston suosituksessa vahvistettujen suojeluarvojen soveltuvuudesta. Lausunto on tarkoitus julkaista vuoden 2001 syksyllä. Komissio aikoo ottaa huomioon kaikki uudet osoitukset terveysriskeistä, joita ei aikaisemmin ole otettu huomioon. Komissio on lisäksi antanut neuvoston suosituksen mukaisesti eurooppalaisten standardointielinten tehtäväksi laatia yhdenmukaiset eurooppalaiset standardit suosituksiksi sellaisille sähkömagneettisille kentille altistumisen rajoista, jotka ovat peräisin matalajännitettä ja radiolaitteita koskevien direktiivien(1) soveltamisalaan kuuluvista sähkölaitteista. Neljän ensimmäisen näin laaditun yhdenmukaistetun standardin tiedot julkaistaan virallisessa lehdessä tänä kesänä. Näillä standardeilla korvataan julkaisuhetkellä kansalliset standardit. Tällä tavoin varmistetaan altistumista koskevien standardien noudattaminen kaupan pidettävissä tuotetteissa. (1) Neuvoston direktiivi 73/23/ETY, annettu 19 päivänä helmikuuta 1973, tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä, EYVL L 77, 26.3.1973. Euroopan parlamentin ja neuvoston direktiivi 1999/5/EY, annettu 9 päivänä maaliskuuta 1999, radio- ja telepäätelaitteista ja niiden vaatimustenmukaisuuden vastavuoroisesta tunnustamisesta EYVL L 91, 7.4.1999.